ORDE do 1 de agosto de 2006 pola que se convocan bolsas de nova adxudicación para a realización de estudos de terceiro ciclo nas universidades do sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/08/2006

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 de xaneiro de 1988, DOG do 17 de febreiro de 1988), transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación polo Decreto 62/1988, do 17 de marzo (DOG do 8 de abril).
O Real decreto 778/1998, do 30 de abril, polo que se regula o terceiro ciclo de estudos universitarios, a obtención e expedición do título de doutor/a e outros estudos de posgrao, estrutura os estudos de terceiro ciclo en dous períodos: o primeiro deles constitúe o período de docencia e o segundo o período de investigación tutelado, e ambos os dous teñen como finalidade a especialización do estudante nun campo científico, técnico ou artístico determinado, así como a súa formación en técnicas de investigación. Esta normativa foi derrogada polo Real decreto 56/2005, do 21 de xaneiro, polo que se regulan os estudos universitarios oficiais de posgrao, sen prexuízo da súa aplicación aos programas de doutoramento iniciados con anterioridade, ata a súa definitiva extinción, de acordo co previsto neste real decreto.
O citado Real decreto 56/2005 regula os estudos de posgrao comprensivos das ensinanzas de segundo e terceiro ciclo do sistema de educación universitaria. Estes estudos teñen como finalidade a especialización do alumnado na súa formación académica, profesional ou investigadora e articúlanse en programas integrados polas ensinanzas conducentes á obtención dos títulos de máster ou doutor/a.
A Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia contribúe ao financiamento da formación avanzada de carácter especializado ou multidisciplinar favorecendo a posta en marcha do proceso de harmonización do sistema universitario de Galicia ao Espazo Europeo de Educación Superior.
En consecuencia, a Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, convoca bolsas de nova adxudicación para a realización de estudos de terceiro ciclo nas universidades do sistema universitario de
Galicia. Esta convocatoria introduce como novidade respecto das anteriores o dereito dos/as bolseiros/as ao acceso a un sistema de cobertura social a través da concertación dun seguro privado, ou de ser o caso, da aplicación do Real decreto 63/2006, do 27 de xaneiro, polo que se aproba o Estatuto do persoal investigador en formación, sempre que o programa destas bolsas sexa recoñecido a través da inscrición deste no rexistro ao que se refire o seu artigo 3.
Polo que antecede, esta consellería
DISPÓN:
Artigo 1º.-Obxecto.
Convócanse en réxime de publicidade, obxectividade e concorrencia competitiva, 130 bolsas de nova adxudicación para a realización de estudos de terceiro ciclo nas universidades do sistema universitario de Galicia.
Estas bolsas teñen como finalidade contribuír ao financiamento dos estudos de terceiro ciclo daqueles/as alumnos/as que, en función da súa capacitación, poidan converterse no xerme dunha nova xeración de investigadores/as favorecendo a posta en marcha do proceso de harmonización do sistema universitario de Galicia ao Espazo Europeo de Educación Superior.
Artigo 2º.-Orzamento.
Para a concesión destas bolsas destinarase un total de 1.017.770 euros con cargo á aplicación orzamentaria 09.04.322C.480.2 dos orzamentos xerais da Comunidade Autónoma de Galicia dos anos 2006 e 2007 de acordo coa seguinte distribución: 286.520 euros no ano 2006 e 731.250 euros no ano 2007. As cantidades citadas poderán incrementarse de acordo coas dispoñibilidades orzamentarias.
Artigo 3º.-Período de aproveitamento e contía das bolsas.
A duración da bolsa é de 12 meses comprendidos entre outubro de 2006 e setembro de 2007. A contía será de 600 euros mensuais. De acordo co establecido no artigo 1 da Lei 62/2003, do 30 de decembro, de medidas fiscais, administrativas e de orde social, estas bolsas están exentas do imposto sobre a renda das persoas físicas. Os/as beneficiarios/as das bolsas percibirán, así mesmo, o importe de 379 euros en concepto de axuda á matrícula co primeiro pagamento da bolsa. Os/as bolseiros/as gozarán dun sistema de cobertura social a través da concertación dun seguro privado ou, de ser o caso, da aplicación do Real decreto 63/2006, do 27 de xaneiro, polo que se aproba o Estatuto do persoal investigador en formación, que terá efectividade a partir do 1 de decembro de 2006, unha vez aceptada a bolsa.
As bolsas concedidas poderanse prorrogar por unha soa vez e para un só programa de doutoramento,
e de acordo coa normativa que se elabore para o efecto.
Artigo 4º.-Requisitos dos/as solicitantes.
a) Ter rematados os estudos universitarios con posterioridade ao 1 de xaneiro de 2003.
b) Posuír a nacionalidade española ou dun país membro da Unión Europea ou estranxeiro/a residente en España.
c) Ter aprobadas todas as disciplinas requiridas para a obtención do título universitario de licenciado/a, enxeñeiro/a superior ou arquitecto/a, incluído o proxecto fin de carreira, se o houbese.
d) Os títulos obtidos conforme a sistemas educativos estranxeiros deberán contar, na data de finalización do prazo de presentación de solicitudes, coa homologación polo Ministerio de Educación e Ciencia do título que os habilite para o acceso aos estudos de doutoramento.
e) Contar cun expediente académico persoal con nota media igual ou superior a 1,5000, en estudos de ciencias experimentais, ciencias da saúde, ciencias sociais e xurídicas e de humanidades. En estudos de ensinanzas técnicas esta nota deberá ser igual ou superior a 1,0000 punto.
f) Estar admitido/a no curso 2006-2007 nun programa de terceiro ciclo impartido nas universidades de Santiago de Compostela, A Coruña ou Vigo.
g) Estar integrado/a nun grupo de investigación dun centro público de investigación da comunidade autónoma para realizar actividades complementarias de formación.
Artigo 5º.-Presentación de solicitudes e prazo de presentación.
a) As solicitudes, segundo o modelo que se publica como anexo I, presentaranse no rexistro xeral da Consellería de Educación e Ordenación Universitaria, ou en calquera dos rexistros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias. Se a solicitude é remitida por correo, presentarase en sobre aberto, para que sexa datada e selada polo/a funcionario/a de correos antes de que proceda a súa certificación. Para estes efectos, os rexistros das universidades públicas non terán validez en canto ao cumprimento dos prazos da convocatoria.
b) As solicitudes deberán ir xunto coa documentación complementaria que se especifica no artigo seguinte.
c) Só se poderá presentar unha solicitude por candidato/a. A presentación de dúas ou máis solicitudes invalidará todas as presentadas.
d) Non poderán beneficiarse destas bolsas os/as solicitantes que:
-Estean en posesión dun título de doutor/a.
-Teñan cursados 32 créditos de doutoramento.
-Teñan o diploma de estudos avanzados (DEA) ou certificado equivalente.
e) O prazo para a presentación de solicitudes permanecerá aberto desde o día seguinte ao da súa publicación no Diario Oficial de Galicia e ata o 15 de setembro de 2006.
Artigo 6º.-Documentación complementaria.
a) As solicitudes deberán ir xunto coa documentación que se detalla a continuación:
1. Fotocopia do DNI, ou documento equivalente no caso de cidadáns da Unión Europea ou, se é o caso, certificado acreditativo do permiso de residencia en España.
2. Certificación académica oficial ou copia compulsada, en que figure a nota media simple do expediente académico, obtida de acordo co baremo establecido na resolución da Consellería de Educación e Ordenación Universitaria do 15 de marzo de 2005 (DOG do 23 de marzo).
O alumno que non obtivese a súa titulación nalgunha das universidades galegas, deberá facer constar, expresamente, na certificación académica, a nota media final do seu expediente de acordo co baremo establecido na resolución da Consellería de Educación e Ordenación Universitaria do 15 de marzo de 2005.
Os/as solicitantes que cursasen os seus estudos no estranxeiro e posúan certificación académica nun idioma distinto do galego ou castelán, deberán acompañala da correspondente tradución xurada. En tales casos, a certificación indicará, así mesmo, as cualificacións máxima e mínima do sistema de avaliación correspondente e farase constar cal é a cualificación mínima necesaria para aprobar.
3. Fotocopia compulsada do correspondente título ou documento que legalmente o substitúa segundo o modelo previsto no punto noveno da Resolución do 26 de xuño de 1989 da Secretaría de Estado de Universidades e Investigación para a expedición de títulos universitarios (BOE nº 170, do 18 de xullo), é dicir, certificación do pagamento dos dereitos de expedición de títulos universitarios oficiais, expedida pola universidade correspondente.
Os títulos obtidos no estranxeiro ou en centros españois non estatais deberán estar homologados polo Ministerio de Educación e Ciencia na data de finalización do prazo de presentación de solicitudes.
4. Certificado do/a secretario/a do correspondente departamento, segundo o modelo que se inclúe como anexo II desta orde, no que conste que o Consello
ou a Comisión de Departamento admitiu ao/á solicitante nun programa de terceiro ciclo impartido nese departamento.
5. Documento asinado polo/a director/ora dun grupo de investigación da comunidade autónoma, segundo o modelo que se inclúe como anexo III desta orde, en que conste que no caso de obtención da bolsa, o/a solicitante integrarase no dito grupo para realizar actividades de formación cunha dedicación mínima de 10 horas semanais e máxima de 15 horas semanais.
Artigo 7º.-Emenda de solicitudes e tramitación.
Os servizos da Dirección Xeral de Ordenación e Calidade do Sistema Universitario de Galicia comprobarán que todas as solicitudes reúnen os requisitos establecidos nesta orde e exporán a lista de solicitudes admitidas e excluídas sinalando as causas de exclusión, nos taboleiros de anuncios da Consellería de Educación e Ordenación Universitaria, nos das súas delegacións provinciais, nas vicerreitorías de investigación ou de terceiro ciclo das universidades de Santiago de Compostela, A Coruña e Vigo e na internet no enderezo
http://www.edu.xunta.es/.
Esta lista estará exposta do 2 ao 16 de outubro de 2006, podendo os/as interesados/as, durante ese mesmo prazo, formular reclamacións para emendar erros e falta de documentos, perante a Dirección Xeral de Ordenación e Calidade do Sistema Universitario de Galicia, achegando, de ser o caso, a documentación necesaria. Transcorrido este prazo sen que se emenden as causas de exclusión consideraráselle desistido/a da súa solicitude, e se procederá ao seu arquivo de acordo co establecido no artigo 71 da Lei 30/1992.
As universidades do sistema universitario de Galicia exporán, durante un prazo mínimo de 10 días, as seguintes notas: media do expediente persoal, media da titulación dos últimos tres anos e media final ponderada, correspondentes aos alumnos que solicitan bolsa de terceiro ciclo, podendo os alumnos, durante ese prazo, presentar, perante a propia universidade, a reclamación pertinente para emendar posibles erros nas notas. Transcorrido este prazo sen que se presente reclamación, enténdese que o interesado está conforme con estas.
Artigo 8º.-Selección dos/as candidatos/as.
1. Comisión de selección.
A selección de bolseiros/as será efectuada por unha comisión constituída por tres representantes da Dirección Xeral de Ordenación e Calidade do Sistema Universitario de Galicia, dos que un/unha deles/as actuará como presidente/a e outro/a como secretario/a con voz e voto e os/as vicerreitores/as competentes na materia das tres universidades galegas.
2. Criterios xerais de selección.
A selección de bolseiros/as farase en réxime de publicidade, obxectividade e concorrencia competitiva, por área de coñecemento, segundo a nota media do expediente académico persoal do/a alumno/a aproximada a catro decimais e pola media final ponderada da titulación dos cursos 2002/2003, 2003/2004 e 2004/2005.
As notas medias do expediente académico persoal calcularanse de acordo co baremo establecido na resolución da Consellería de Educación e Ordenación Universitaria do 15 de marzo de 2005. Os criterios para o cálculo das notas serán comúns para as tres universidades.
En caso de empate na nota media do expediente académico persoal, procederase ao desempate de acordo co seguinte orde de prelación: menor número de suspensos, de persistir o empate, o maior número de matrículas de honra, de persistir o empate, o maior número de sobresalientes.
A repartición das bolsas realizarase de forma proporcional ás solicitudes admitidas nas cinco áreas seguintes: ciencias experimentais, ciencias da saúde, ciencias sociais e xurídicas, ensinanzas técnicas e humanidades.
A comisión decidirá sobre a repartición, a cada unha das áreas de coñecemento, daquelas bolsas que non se cubran na súa totalidade nunha área determinada.
Artigo 9º.-Proposta de resolución.
A selección de candidatos/as levarase a cabo en concorrencia competitiva e nun procedemento único de avaliación á vista da documentación achegada polo/a solicitante en cumprimento das bases da convocatoria, polo que se prescindirá do trámite de audiencia, de conformidade co disposto no artigo 84 da Lei 30/1992, do 26 de novembro.
Efectuada a selección pola comisión esta elevaralle, a través da Dirección Xeral de Ordenación e Calidade do Sistema Universitario de Galicia, un informe-proposta á conselleira de Educación e Ordenación Universitaria quen emitirá resolución.
Artigo 10º.-Resolución, notificación e publicación.
A resolución de concesión das bolsas publicarase no Diario Oficial de Galicia e na páxina web da Consellería de Educación e Ordenación Universitaria,
http://www.edu.xunta.es/portal/index.jsp
, mediante relación nominal dos/as beneficiarios/as e listaxe de suplentes. As solicitudes non incluídas na resolución de concesión entenderanse desestimadas e publicaranse na páxina web mencionada e no taboleiro de anuncios da citada consellería, coa indicación expresa dos motivos de exclusión,
de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
Os/as solicitantes excluídos/as poderán recuperar a documentación presentada no prazo de dous meses a partir da publicación da concesión da bolsas no Diario Oficial de Galicia.
Contra esta resolución os/as interesados/as poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Artigo 11º.-Incompatibilidades e condicións de aproveitamento.
Estas bolsas son incompatibles con:
-Outras bolsas ou axudas financiadas con fondos públicos ou privados excepto con aquelas bolsas destinadas para cubrir algunha das accións formativas que o/a solicitante vai realizar segundo o seu proxecto (asistencia a reunións, congresos, seminarios, cursos de especialización ou estadías noutros centros para aprender ou intercambiar técnicas de investigación).
-Soldos ou salarios que impliquen vinculación contractual ou estatutaria do/a bolseiro/a.
-Calquera tipo de ingresos pola prestación de servizos profesionais ou a realización de traballo remunerado.
Os/as bolseiros/as están obrigados a comunicarlle á Dirección Xeral de Ordenación e Calidade do Sistema Universitario de Galicia a causa que determine a incompatibilidade dentro das 24 horas seguintes ao momento no que teña coñecemento da concorrencia desta e, dentro dos tres días naturais seguintes, deberá notificar por escrito a renuncia á bolsa.
Os/as bolseiros deberán comunicar as renuncias por escrito acompañadas da documentación xustificativa das actividades de formación realizadas polo/a bolseiro/a durante o período anterior á renuncia.
As bolsas concédense para o curso completo. No caso de renuncia ou incumprimento das súas obrigas o/a bolseiro/a deberá proceder ao reintegro das cantidades xa percibidas xunto cos xuros de demora que lle correspondan en cada caso, salvo en casos
excepcionais autorizados pola Dirección Xeral de Ordenación e Calidade do Sistema Universitario de Galicia.
Artigo 12º.-Aceptación da bolsa.
O/a bolseiro/a comprométese a cumprir todas as condicións recollidas nesta orde. O documento de aceptación deberá remitírselle á Dirección Xeral de Ordenación e Calidade do Sistema Universitario de Galicia no prazo de 5 días contados desde a data de recepción, xunto coa seguinte documentación:
-Documento de estar matriculado nun programa de terceiro ciclo nalgunha das universidades do sistema universitario de Galicia.
-Declaración xurada de que non ten concedidas outras bolsas ou axudas financiadas con fondos públicos ou privados, así como soldos ou salarios que impliquen vinculación contractual ou estatutaria do bolseiro ou calquera tipo de ingresos pola prestación de servizos profesionais ou a realización de traballo remunerado.
-Vida laboral, expedida pola Tesouraría Xeral da Seguridade Social, actualizada na data de aceptación da bolsa.
-Documento facilitado pola entidade bancaria a nome do/a interesado/a, en que conste o código de conta cliente do solicitante.
Transcorrido este prazo sen que se achegue a citada documentación, considerarase que o/a interesado/a renuncia á bolsa concedida.
Artigo 13º.-Pagamentos.
Os pagamentos serán trimestrais. O pagamento do último trimestre farase efectivo despois de que o/a bolseiro/a presente, antes do 30 de setembro de 2007, a seguinte documentación:
-Informe do/a titor/a ou do/a director/a do grupo de investigación en relación co cumprimento das súas obrigas como bolseiro/a durante os meses de duración da bolsa.
-Certificación académica de ter superados os créditos do primeiro ano de estudos de terceiro ciclo.
-Declaración xurada do conxunto de bolsas concedidas.
-Vida laboral expedida pola Tesouraría Xeral da Seguridade Social, actualizada o 30 de setembro de 2007.
Artigo 14º.-Obrigas dos/as bolseiros/as. Incumprimento.
Os/as bolseiros/as están obrigados a asistir ás clases, seguir con aproveitamento os cursos correspondentes ao seu programa de doutoramento e comunicarlle á Dirección Xeral de Ordenación e Calidade
do Sistema Universitario de Galicia a causa que determine a incompatibilidade dentro das 24 horas seguintes ao momento en que teña coñecemento da concorrencia desta e, dentro dos tres días naturais seguintes, deberá notificar por escrito a renuncia á bolsa.
Deberán realizar as actividades complementarias de formación que determine o/a titor/a e integrarse nun grupo de investigación realizando dentro del actividades de formación, cunha dedicación mínima de 10 horas semanais e máxima de 15 horas semanais.
Na produción escrita derivada do traballo realizado como bolseiro/a deberá constar a expresión: «Co apoio da Dirección Xeral de Ordenación e Calidade do Sistema Universitario de Galicia, da Consellería de Educación e Ordenación Universitaria-Xunta de Galicia».
O incumprimento por parte do/a bolseiro/a de calquera das condicións recollidas na presente orde e demais normas aplicables poderá constituír causa determinante de revogación da axuda e do reintegro total ou parcial polo/a beneficiario/a das cantidades percibidas xunto cos xuros de demora que lle puidesen corresponder en cada caso, en aplicación da Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no título II da Lei 38/2003, do 17 de novembro, xeral de subvencións.
Disposicións adicionais
Primeira.-A concesión de axudas reguladas nesta orde terá como límite global o crédito asignado nos orzamentos para este fin.
Segunda.-As renuncias que se produzan poderán ser substituídas pola Dirección Xeral de Ordenación e Calidade do Sistema Universitario de Galicia de acordo coa lista de suplentes que se estableza na resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Terceira.-Se por calquera causa, no momento en que a comisión avaliadora teña que examinar as solicitudes, algún/algunha dos/as compoñentes non puidese asistir, será substituído/a pola persoa que para o efecto se nomee. O dito nomeamento deberá recaer noutra persoa da Dirección Xeral de Ordenación e Calidade do Sistema Universitario de Galicia ou da universidade correspondente en virtude da súa representación.
Cuarta.-Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro), de réxime xurídico das administracións públicas e do procedemento administrativo común, e do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de cinco meses, contados a partir do día seguinte ao da publicación da convocatoria no Diario Oficial de Galicia, producindo efectos desestimatorios a falta de resolución.
Quinta.-Os/as beneficiarios/as teñen a obriga de someterse ás actuacións de comprobación que deba efectuar o órgano concedente, así como as que poidan realizar a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
Sexta.-Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións, e ás do seu desenvolvemento, igualmente aos artigos 78 e 79 do Decreto Lexislativo 1/1999, do 7 de outubro, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Sétima.-Esta convocatoria poderá ser impugnada mediante recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte da publicación da resolución no Diario Oficial de Galicia de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase o director xeral de Ordenación e Calidade do Sistema Universitario de Galicia para ditar, no ámbito das súas competencias, as disposicións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de agosto de 2006.
Laura Sánchez Piñón
Conselleira de Educación e Ordenación
Universitaria